ལོ་ལྟར་བོད་ཟླ་༨ཚེས་༡ནས་༨བར་དུ་གདན་ས་ཁྲི་བརྟན་ནོར་བུའི་རྩེ་སོགས་རྣམ་དག་འདུལ་བ་འཛིན་བའི་བོན་དགོན་རྣམས་སུ་གཤེན་གྱི་དཀའ་ཐུབ་ཆེན་མོ་འཚོགས་པའི་དུས་ཡིན་ཞིང་།དེ་ཡང་གཤེན་གྱི་མཛད་མདོ་རྒྱས་པ་ལས།རྣམ་དག་དཀའ་ཐུབ་འདུལ་བའི་བོན།།སྐལ་ལྡན་རིག་ཅན་མ་གཏོགས་པས།།སྐལ་མེད་ཕལ་གྱིས་སྤྱོད་ཡུལ་མིན།ཞེས་དང་།རྒྱུ་འབྲས་ཤེས་པས་མི་ཆོག་ཁྱིམ་སྤང་དགོས།།ཁྱིམ་ཐབ་སྤངས་པས་མི་ཆོག་རབ་བྱུང་དགོས།།རབ་ཏུ་བྱུང་བས་མི་ཆོག་གོང་འཕེལ་དགོས།།གོང་འཕེལ་བླང་བས་མི་ཆོག་དཀའ་ཐུབ་དགོས།།དཀའ་ཐུབ་བྱས་པས་མི་ཆོག་མཐར་ཕྱིན་དགོས།།ཞེས་དང་།དཀའ་ཐུབ་ཉམས་སུ་ལེན་ཚུལརབ་ཏིང་ངེ་འཛིན་འགོག་པ་རུ་ཉམས་སུ་ལེན་པ་དང་།འབྲིང་དཀའ་བ་མཐར་ཕྱིན་དུ་ཉམས་སུ་ལེན་པ་དང་།ཐ་མ་ལོ་ཟླ་ཞག་གྲངས་སུ་ལེན་དགོས་ཚུལ་གསུངས་པ་བཞིན་དཀའ་ཐུབ་ཕྱག་ལེན་ཇི་ལྟར་གནང་ཚུལ་༸སྐྱབས་རྗེ་ཡོངས་འཛིན་སྨྲ་བའི་དབང་པོས་ཕྱག་བཞེས་ཟིན་བྲིས་མཛད་པ་དཀའ་ཐུབ་ལ་གནས་ཚུལ་གྱི་ལག་ལེན་མདོ་དོན་གསལ་བྱེད།གཞིར་བཟུངས་ནས།